Ρ6_ΤΑ(2005)0177

Κλιματολογικές μεταβολές

Ψήφισμα του Ευρωπαϊκού Κοινοβουλίου σχετικά με το σεμινάριο κυβερνητικών εμπειρογνωμόνων για την αλλαγή του κλίματος

Το Ευρωπαϊκό Κοινοβούλιο,

- έχοντας υπόψη το Πρωτόκολλο του Κυότο στη Σύμβαση-πλαίσιο των Ηνωμένων Εθνών για τις Κλιματικές Μεταβολές (UNFCCC) της 11ης Δεκεμβρίου 1997 και τις διαδικασίες εφαρμογής για την εκτέλεσή του που εγκρίθηκαν κατά τις Διασκέψεις των Συμβαλλομένων Μερών στη Βόννη (Ιούλιος 2001), το Μαρρακές (Νοέμβριος 2001), το Νέο Δελχί (Νοέμβριος 2002), το Μιλάνο (Δεκέμβριος 2003) και το Μπουένος Άιρες (Δεκέμβριος 2004),

- έχοντας υπόψη την απόφαση της Δεκάτης Διασκέψεως των Συμβαλλομένων Μερών να συγκληθεί τον Μάιο 2005 σεμινάριο κυβερνητικών εμπειρογνωμόνων για να προωθηθεί άτυπη ανταλλαγή πληροφοριών αφενός σχετικά με δράσεις μετριασμού και προσαρμογής για να βοηθηθούν τα συμβαλλόμενα μέρη να συνεχίσουν να ανταποκρίνονται κατά τρόπο αποτελεσματικό και αρμόζοντα στην αλλαγή του κλίματος και αφετέρου σχετικά με πολιτικές και μέτρα που έχουν εγκριθεί από τις κυβερνήσεις εκάστου και στηρίζουν την υλοποίηση των υφισταμένων δεσμεύσεων που έχουν αναλάβει βάσει της UNFCCC και του Πρωτοκόλλου του Κυότο,

- έχοντας υπόψη τα ψηφίσματά του σχετικά με την αλλαγή του κλίματος, ιδίως εκείνο της 13ης Ιανουαρίου 2005 σχετικά με τα αποτελέσματα της Διάσκεψης του Μπουένος Άιρες για την αλλαγή του κλίματος [1],

- έχοντας υπόψη το άρθρο 108, παράγραφος 5 του Κανονισμού του,

Α. λαμβάνοντας υπόψη ότι η αλλαγή του κλίματος αποτελεί μία από τις μείζονες προκλήσεις του ΧΧΙου αιώνα, έχοντας σε παγκόσμια κλίμακα σημαντικές αρνητικές συνέπειες στο περιβάλλον, την οικονομία και την κοινωνία, αναμένεται δε να επηρεάσει αρνητικά τη βιώσιμη ανάπτυξη και τις ζωές και περιουσίες εκατομμυρίων ανθρώπων σε ολόκληρο τον κόσμο,

Β. λαμβάνοντας υπόψη ότι η UNFCCC, η οποία τέθηκε εν ισχύι την 21η Μαρτίου 1994 και έχει πλέον κυρωθεί από 189 Μέρη, ορίζει ένα πλαίσιο για δράση με στόχο τη σταθεροποίηση της περιεκτικότητας της ατμόσφαιρας σε αέρια του φαινομένου του θερμοκηπίου για να αποφευχθούν «επικίνδυνες ανθρωπογενείς παρεμβάσεις» στο κλιματικό σύστημα,

Γ. λαμβάνοντας υπόψη ότι το Πρωτόκολλο του Κυότο στη UNFCCC τέθηκε εν ισχύι την 16η Φεβρουαρίου 2005 μετά την κύρωση από 146 κράτη και οργανισμούς περιφερειακής οικονομικής ολοκλήρωσης που αντιπροσωπεύουν 61,6 % του Παραρτήματος Ι περί εκπομπών αερίων του φαινομένου του θερμοκηπίου το 1990,

Δ. λαμβάνοντας υπόψη ότι το Πρωτόκολλο του Κυότο θεσπίζει δεσμευτικούς στόχους μειώσεως των εκπομπών για τα κράτη του Παραρτήματος Ι κατά την περίοδο 2008-2012, λαμβάνοντας υπόψη ότι το Πρωτόκολλο θεσπίζει περαιτέρω ότι οι δεσμεύσεις για τις μετέπειτα χρονικές περιόδους θα αρχίσουν να εξετάζονται τουλάχιστον επτά έτη πριν από το τέλος της πρώτης περιόδου δεσμεύσεων,

Ε. λαμβάνοντας υπόψη ότι η Δεκάτη Διάσκεψη των Συμβαλλομένων Μερών (COP 10) που συνήλθε στο Μπουένος Άιρες τον Δεκέμβριο 2004 αποφάσισε να συγκληθεί τον Μάιο 2005 σεμινάριο κυβερνητικών εμπειρογνωμόνων για να προωθηθεί μεταξύ των Μερών η ανταλλαγή πληροφοριών σχετικά με δράσεις μετριασμού και προσαρμογής και με πολιτικές και μέτρα που στηρίζουν την υλοποίηση των υφισταμένων δεσμεύσεων,

ΣΤ. λαμβάνοντας υπόψη ότι τα ανεπτυγμένα κράτη φέρουν μείζονα ευθύνη για τις εκπομπές των αερίων του φαινομένου του θερμοκηπίου και πρέπει ως εκ τούτου να αναλάβουν ηγετικό ρόλο στη διεργασία προς μείωση των εκπομπών λαμβάνοντας υπόψη ότι το Ευρωπαϊκό Κοινοβούλιο έχει κατ" επανάληψη ζητήσει να συνεχίσει η Ευρωπαϊκή Ένωση να διαδραματίζει παρόμοιο ηγετικό ρόλο,

Ζ. λαμβάνοντας υπόψη ότι οι στόχοι του Πρωτοκόλλου του Κυότο αποτελούν μεν ουσιαστική προϋπόθεση για μία παγκόσμια στρατηγική σχετικά με την αλλαγή του κλίματος, αλλ' ότι χρειάζεται σύντομα να τεθούν περαιτέρω στόχοι για την περίοδο μετά το 2012 για να παρέχεται ασφάλεια επενδύσεων για τις με χαμηλή χρήση άνθρακα πηγές ενεργείας, τις χαμηλής εκπομπής αερίων του θερμοκηπίου τεχνολογίες και τις ανανεώσιμες πηγές ενεργείας· λαμβάνοντας υπόψη ότι η αντιμετώπιση της αλλαγής του κλίματος παρέχει επίσης δυνατότητες και κίνητρα για καινοτομίες σύμφωνες με τους στόχους που θέτει η Ατζέντα της Λισσαβώνας,

Η. λαμβάνοντας υπόψη ότι ο στόχος του να μην υπερβεί η σε παγκόσμια κλίμακα μέση τιμή ανόδου της θερμοκρασίας το μέγιστο των 2°C σε σχέση με τα προβιομηχανικά επίπεδα πρέπει να θεσπίζεται και εντός του πλαισίου της UNFCCC και του Πρωτοκόλλου του Κυότο,

Θ. λαμβάνοντας υπόψη ότι σύμφωνα με πρόσφατες επιστημονικές εκθέσεις ο κίνδυνος να υπάρξει υπέρβαση του ορίου των +2°C ανέρχεται σε κατά προσέγγιση 85% με σταθεροποίηση των περιεκτικοτήτων σε αέρια του φαινομένου του θερμοκηπίου στο επίπεδο των 550 ppm (ισοδυν. CO) και σε κατά προσέγγιση 50% με σταθεροποίηση στο επίπεδο των 450 ppm· λαμβάνοντας υπόψη ότι αυτές οι εκθέσεις κατά συνέπειαν τονίζουν ότι ο κόσμος ίσως έχει πολύ ολιγότερο χρόνο για να αρχίσει να μειώνει τις συνολικές εκπομπές αερίων του θερμοκηπίου από ό,τι ανεμένετο προηγουμένως για να αποφευχθεί η υπέρβαση της μέσης αύξησης της πλανητικής θερμοκρασίας κατά + 2°C σε σχέση με τα προβιομηχανικά επίπεδα και ούτως να αποφευχθεί η επικίνδυνη αλλαγή του κλίματος· λαμβάνοντας υπόψη ότι τούτο μπορεί να απαιτήσει μεγαλύτερες περικοπές των εκπομπών στο κοντινό μέλλον για όλους τους μείζονες εκπομπούς αερίων του θερμοκηπίου τονίζοντας ούτως με έμφαση τη σημασία για ευρύτερη σε παγκόσμια κλίμακα προσπάθεια,

1. χαιρετίζει την απόφαση που ελήφθη στο Μπουένος Άιρες περί διεξαγωγής σεμιναρίου κυβερνητικών εμπειρογνωμόνων εκφράζει όμως τη λύπη του διότι η Δεκάτη Διάσκεψη των Συμβαλλομένων Μερών παρά τις προσπάθειες της αντιπροσωπείας από την ΕΕ συμφώνησε μόνον σε μία πολύ περιορισμένη εντολή για την εν λόγω συνάντηση·

2. πιστεύει ακράδαντα ότι η Ευρωπαϊκή Ένωση πρέπει να διατηρήσει τον ηγετικό ρόλο της στις διεθνείς προσπάθειες καταπολέμησης της αλλαγής του κλίματος· τονίζει ότι είναι απαραίτητο η προσέγγιση προς υποστήριξη της πολιτικής υπέρ του κλίματος εντός της ΕΕ να περιλαμβάνει τρεις πτυχές: ετήσιες μειώσεις στην ένταση της ενεργείας για την οικονομία της ΕΕ της τάξεως 2-2,5%, σημαντική αύξηση του ποσοστού εναλλακτικών μορφών ενεργείας στο συνολικό μίγμα ενεργείας και ουσιαστικές αυξήσεις στη στήριξη της έρευνας και ανάπτυξης στον τομέα των βιώσιμων πηγών ενεργείας· τονίζει ότι ο τομέας των μεταφορών αποτελεί μείζονα πρόκληση, ότι απαιτούνται νέες και καινοτόμες πολιτικές προς ανακοπή των εκπομπών των οδικών μεταφορών, της αεροπορίας και της ναυσιπλοΐας και παροτρύνει την Επιτροπή να παρουσιάσει προτάσεις αποδοτικών ως προς το κόστος μέτρων προς αντιμετώπιση αυτών των προβλημάτων

3. χαιρετίζει τα συμπεράσματα του Ευρωπαϊκού Συμβουλίου στις Βρυξέλλες στις 22 και 23 Μαρτίου 2005, συγκεκριμένα το ότι επετεύχθη συμφωνία για στόχους μειώσεως της τάξεως 15-30 % έως το 2020 για την ομάδα των ανεπτυγμένων κρατών εκφράζει ωστόσο τη λύπη του διότι το Ευρωπαϊκό Συμβούλιο δεν έδωσε ένδειξη όσον αφορά τους στόχους για μακροπρόθεσμη μείωση και προτείνει ότι θα χρειασθεί να τεθούν στόχοι για μείωση της τάξεως 60-80% έως το 2050·

4. καλεί την Επιτροπή και τα κράτη μέλη να παρουσιάσουν εξ ονόματος της Ευρωπαϊκής Ενώσεως στο επικείμενο σεμινάριο κυβερνητικών εμπειρογνωμόνων προτάσεις για ένα μελλοντικό καθεστώς οι οποίες αφενός να συνάδουν με τον στόχο της ΕΕ να παραμείνει η μέση σε παγκόσμια κλίμακα αύξηση της θερμοκρασίας χαμηλότερη των 2°C σε σχέση με τα προβιομηχανικά επίπεδα, το οποίο συνεπάγεται ότι οι σε πλανητική κλίμακα εκπομπές αερίων του φαινομένου του θερμοκηπίου θα φθάσουν στο ανώτατο σημείο τους εντός των προσεχών δύο δεκαετιών, και αφετέρου να σέβονται τις αρχές της δικαιοσύνης, του βιωσιμου, της υπευθυνότητας και της ικανότητας και δυνατότητας προς ανάληψη δράσεως·

5. καλεί την Επιτροπή και τα κράτη μέλη να παρουσιάσουν προτάσεις για μελλοντική στρατηγική η οποία να αποτελεί επέκταση του Πρωτοκόλλου του Κυότο και να βασίζεται στην οικολογική καινοτομία και την ανάπτυξη τεχνολογιών που να σέβονται το περιβάλλον, με ειδικό επίκεντρο τους τομείς της ενεργείας και των μεταφορών και να δώσουν σε αυτό ειδική προτεραιότητα εντός των σχετικών πρωτοβουλιών πολιτικής, όπως είναι το Πρόγραμμα Δράσης για την Περιβαλλοντική Τεχνολογία, το έβδομο πρόγραμμα πλαίσιο για την έρευνα κ.λπ.· πρέπει να καταβληθούν προσπάθειες για συνεργασία με διάφορα κράτη, κυρίως τα πλέον προηγμένα αναπτυσσόμενα κράτη·

6. εμμένει στο να επικεντρωθεί το σεμινάριο κυβερνητικών εμπειρογνωμόνων στο πώς να ανταποκριθεί κανείς κατά τρόπο αποτελεσματικό και αρμόζοντα στην αλλαγή του κλίματος εντός του πλαισίου της UNFCCC και του Πρωτοκόλλου του Κυότο για την περίοδο πέραν του 2012· ζητεί να δημοσιευθεί έγγραφη έκθεση περί των αποτελεσμάτων του σεμιναρίου με σκοπό να υπάρξει ανατροφοδότηση για τις επίσημες διαπραγματεύσεις για την μετά το 2012 περίοδο δεσμεύσεων οι οποίες θα αρχίσουν το 2005·

7. πιστεύει ότι ένα μελλοντικό καθεστώς πρέπει να βασίζεται σε κοινές αλλά διαφοροποιημένες ευθύνες, σε συνεχείς και μεγαλύτερες μειώσεις των εκπομπών και στη συμμετοχή περισσότερων κρατών στην προσπάθεια μείωσης, ιδίως αφενός των Ηνωμένων Πολιτειών και αφετέρου της Ινδίας και της Κίνας και άλλων προηγμένων αναπτυσσομένων χωρών για τον λόγο αυτό παροτρύνει την Επιτροπή και τα κράτη μέλη να τονίζουν την ανάγκη για προστασία του κλίματος κατά τη διεξαγωγή διαλόγου με τους διεθνείς εταίρους, ειδικά τις Ηνωμένες Πολιτείες, την Κίνα και την Ινδία·

8. θεωρεί ότι για τις επιχειρήσεις που επιδίδονται σε ανταγωνισμό σε διεθνή κλίμακα, ιδίως τις βιομηχανίες εντάσεως ενεργείας, χρειάζεται να υπάρχει τομεακή προσέγγιση για τους μελλοντικούς διεθνείς στόχους μειώσεως για να εξασφαλίζεται αντιμετώπιση επί ίσοις όροις σε διεθνή κλίμακα· καλεί την Επιτροπή και τα κράτη μέλη να ενσωματώσουν αυτή την τομεακή προσέγγιση στις συζητήσεις·

9. αναγνωρίζει τη δυνατή απειλή που συνιστά η διαρροή άνθρακα σε περισσότερο προηγμένα αναπτυσσόμενα κράτη·

10. καλεί τα κράτη που δεν έχουν επικυρώσει το Πρωτόκολλο του Κυότο να πράξουν τούτο το συντομότερο δυνατόν καλεί τις ΗΠΑ και την Αυστραλία να επανεξετάσουν την απόφασή τους να μη συμμετάσχουν και, ως πρώτο βήμα, να τηρήσουν τις δεσμεύσεις που ανέλαβαν βάσει της UNFCCC για μείωση των εκπομπών τους στο επίπεδο του 1990·

11. καλεί την Επιτροπή να λαμβάνει υπόψη της σε οιαδήποτε ανάλυση κόστους-ωφελείας των πολιτικών υπέρ του κλίματος τη δυνατότητα εγκρίσεως μέτρων συνοριακής προσαρμογής για το εμπόριο, με στόχο την αντιστάθμιση οιουδήποτε ανταγωνιστικού πλεονεκτήματος μπορεί να έχουν οι παραγωγοί των χωρίς περιορισμούς όσον αφορά τον άνθρακα βιομηχανικών χωρών

12. εμμένει ότι πρέπει να αυξηθεί η χρηματοοικονομική βοήθεια για μέτρα προσαρμογής στα αναπτυσσόμενα κράτη με ιδιαίτερη προσοχή στα ολιγότερο ανεπτυγμένα κράτη· πέραν τούτου τονίζει ότι η οικονομική ανάπτυξη είναι δικαίωμα όλων των αναπτυσσομένων κρατών αναγνωρίζει ωστόσο ότι τα αναπτυσσόμενα κράτη δεν πρέπει να επαναλάβουν τις ίδιες ρυπαντικές πρακτικές που εφάρμοσαν τα εκβιομηχανισθέντα κράτη και ότι η ΕΕ πρέπει να αναπτύξει σθεναρούς μηχανισμούς, π.χ. μέσω των υπηρεσιών πιστώσεων κατά την εξαγωγή των κρατών μελών της ΕΕ, για να στηρίζει τη χρήση διαρκώς και περισσότερο προηγμένης τεχνολογίας στους τομείς της ενεργείας και των μεταφορών στα αναπτυσσόμενα κράτη με σκοπό να ενθαρρύνει χαμηλούς στη χρήση άνθρακα τρόπους αναπτύξεως·

13. καλεί την Επιτροπή και τα κράτη μέλη να σημειώσουν μετρήσιμη πρόοδο προς μία οικονομία χαμηλής χρήσεως άνθρακα· ενθαρρύνει τα κράτη μέλη να μοιράζονται εμπειρίες και βέλτιστες πρακτικές τόσο μεταξύ τους όσο και με κράτη σε άλλα μέρη της υφηλίου·

14. καλεί τις επικείμενες προεδρίες του Ηνωμένου Βασιλείου και της Αυστρίας να εξασφαλίσουν ότι θα διατηρηθεί ή ακόμη καλύτερα θα επιταχυνθεί η ορμή που αποκτήθηκε επί του ζητήματος των κλιματικών μεταβολών, με παράλληλη αύξηση των δεσμεύσεων και του αριθμού των διεθνών εταίρων στο πλαίσιο της διεργασίας·

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών καθώς και στη γραμματεία της UNFCCC με την παράκληση να κυκλοφορήσει σε όλα τα συμβαλλόμενα μέρη που δεν είναι κράτη μέλη της ΕΕ.

[1] Κείμενα που εγκρίθηκαν, Ρ6_ΤΑ(2005)0005.

--------------------------------------------------